Trump, Clinton favoritë në 5 shtete verilindore
Ata janë favoritë të zgjedhjeve paraprake në Konektikat, Delauer, Merilend, Pensilvani dhe Rod Ajlënd
Prova tjetër e madhe në fushatën presidenciale në Shtetet e Bashkuara do të jetë nesër, kur në pesë shtete verilindore, Konektikat, Delauer, Merilend, Pensilvani dhe Rod Ajlënd, do të mbahen zgjedhjet paraprake. Dy kryesuesit e fushatës presidenciale, republikani Donald Trump dhe demokratja Hillary Clinton, pritet të marrin numrin më të madh të delegatëve dhe të konsolidojnë pozicionet e tyre si konkurrentët kryesorë të fushatës. Donald Trump mori një shtytje të fortë pas fitores së tij të madhe në Nju Jork. Ai tani është duke u kërkuar mbështetësve ta imagjinojnë atë si fitues të zgjedhjeve të përgjithshme të nëntorit. Zoti Trump shpreson t’u shkaktojë rivalëve të tij një tjetër goditje të nësër në zgjedhjet papraprake në pesë shtete verilindore, ku sondazhet tregojnë ai është në epërsi. Por senatori nga Teksasi Ted Cruz dhe Guvernatori i Ohajos, John Kasich vazhdojnë të luftojnë për delegatët me shpresën për t’ia mohuar zotit Trump fitoren para votimit në konventën kombëtare në Klivëlend në korrik. Dhe Cruz thotë se ai do të dilte fitimtar në një konvent të kontestuar republikane. Zoti Trump mbetet favorit në garën për të marrë emërimin e partisë republikane, por ai duhet të vazhdojë të fitojë shumicën e delegatëve të mbetur për të shmangur një betejë në konventën e partisë, thotë analisti John Fortier. Kryesuesja e garës në anën demokrate, Hillary Clinton shënoi gjithashtufitore ndaj rivalit të saj Bernie Sanders, në Nju Jork, shteti të cilin ajo e përfaqësoi si senatore. Zonja Clinton po thekson nevojën për bashkim të partisë dhe vendit, ndërkohë që ajo pritet të marrë emërimin e partisë demokrate. Pavarësisht humbjes së thellë në Nju Jork, senatori Sanders është zotuar se do të vazhdojë betejën, edhe pse disa demokratë i kanë bërë thirrje atij të zbusë sulmet ndaj zonjës Clinton dhe të punojë në drejtim të bashkimit të partisë. Zoti Sanders mbetet i fokusuar në ndërtimin e një revolucioni politik. Zonja Clinton është favorite në pesë shtetet verilindore që do të votojnë nesër, dhe fitoret e saj në këto shtete do të shtojnë presionin ndaj senatorit Sanders për të mos e vazhduar fushatën e tij presidenciale.